શું જામ્યાં ભજન ! નિનાદ તો ચકિત થઈ ગયો. શું આંગળીઓ રમતી હતી વાજા પર ! અને એ છોકરીનો કંઠ ! નિનાદ સાવ સામે જ ગોઠવાઈ ગયો, સ્વાતિ સામે જ ! મંગલ મંદિર ખોલો…થી પ્રારંભ અને જબ પ્રાણ તનસે નિકલેથી સમાપન. એક એકથી ચઢિયાતાં ભજનો ગાયાં, એ સ્વાતિએ. નિનાદે નોંધ્યું કે એ સાવ અલગ જ લાગી, આગલી સાંજે જોઈ હતી એ રૂપથી. શ્વેતવસ્ત્રા યોગિની જ જાણે ! ‘તમે તો સહુને મંત્રમુગ્ધ કરી મૂક્યાં.’ તેણે સ્વાતિને કહ્યું હતું. તેણે જોયું કે મણિકાકાના ચહેરા પર પરમ તૃપ્તિના ભાવ હતા. કાકી પણ જાણે હસતાં હતાં-લેમિનેટેડ તસવીરમાં !